
A V I Z

asupra propunerii legislative pentru modificarea şi completarea Legii nr.128/1997 privind Statutul personalului didactic

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.128/1997 privind Statutul personalului didactic, trimisă cu adresa nr. Pl.x 783 din 15 noiembrie 2006, înregistrată sub nr. 31/1373 din 15 noiembrie 2006.


Camera Deputaţilor este prima Cameră sesizată, potrivit dispoziţiilor art. 75 alin.(1) din Constituţia României, republicată.

Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă în şedinţa din 22 noiembrie 2006.

Membrii comisiei au examinat propunerea legislativă supusă aprobării, expunerea de motive şi avizul favorabil al Consiliului Legislativ nr. 1532 din 9 noiembrie 2006, luând act de faptul că Guvernul nu a transmis un punct de vedere. Cu acest prilej, s-a constatat că adoptarea propunerii legislative ar genera cheltuieli bugetare fără a se preciza sursele de finanţare şi că, totodată, nu s-ar respecta art. 15 din Legea nr. 500/2002 privind finanţele publice, cu modificările ulterioare. 
În urma dezbaterilor, cu unanimitate de voturi, s-a hotărât avizarea negativă a propunerii legislative susmenţionate, pentru nerespectarea art.138 alin.(5) din Constituţia României, care prevede că “Nici o cheltuială bugetară nu poate fi aprobată fără stabilirea sursei de finanţare.”
În raport de obiectul şi conţinutul său, propunerea legislativă face parte din categoria legilor organice. 

